2018. gada Noteikumi Nr.

Rīgā (prot. Nr.   .§)

**Higiēnas prasības skaistumkopšanas pakalpojumu sniegšanai**

Izdoti saskaņā ar Epidemioloģiskās

drošības likuma 38.1 panta pirmo un trešo daļu

**I. Vispārīgie jautājumi**

1. Noteikumi nosaka:

1.1. higiēnas prasības saimnieciskās darbības veicējiem, kuri  sniedz skaistumkopšanas pakalpojumus, tajā skaitā friziera, manikīra un pedikīra pakalpojumus, izmantojot fiziskās, fizikālās un ķīmiskās metodes (turpmāk – skaistumkopšanas pakalpojums);

1.2. prasības skaistumkopšanas pakalpojumu sniegšanā nodarbināto personu kompetencei higiēnas jomā;

1.3. kārtību, kādā skaistumkopšanas pakalpojumu sniegšanā nodarbinātās personas apmācāmas higiēnas jomā;

1.4. prasības apmācību programmai higiēnas jomā un apliecības izsniedzējam, kā arī apliecības paraugu un tās izsniegšanas kārtību.

2. Noteikumi neattiecas uz kosmētiskā iedeguma iegūšanas pakalpojumiem, izmantojot ultravioletā starojuma iekārtas, kā arī tetovēšanas, tajā skaitā mikropigmentācijas, permanentā grima, skarifikācijas un pīrsinga pakalpojumiem.

3. Par šo noteikumu prasību ievērošanu ir atbildīgs saimnieciskās darbības veicējs, kas piedāvā skaistumkopšanas pakalpojumus (turpmāk – pakalpojuma sniedzējs).

4. Pakalpojuma sniedzēja pienākums ir sniegt cilvēka veselībai drošus pakalpojumus. Pirms pakalpojuma ar kuru rada augstu inficēšanās risku, ādu mērķtiecīgi pārdurot vai iegriežot, citādi traumējot, vai ievadot organismā instrumentu vai svešķermeni (turpmāk – augsta riska skaistumkopšanas pakalpojums) sniegšanas pakalpojuma sniedzējs patērētāju mutiski informē par iespējamiem riskiem veselībai un komplikācijām, kas saistītas ar konkrēto pakalpojumu.

5. Pirms augsta riska skaistumkopšanas pakalpojumu sniegšanas patērētājam līdz 18 gadu vecumam pakalpojuma sniedzējs pārliecinās, ka patērētājs ir saņēmis vismaz viena vecāka vai likumiskā pārstāvja piekrišanu pakalpojuma veikšanai.

6. Pakalpojumu organizē tā, lai nodrošinātu pakalpojuma sniedzēja un patērētāja drošību, kā arī novērstu apkārtējās vides piesārņojumu.

7. Patērētājam ar redzamām ādas, matu vai gļotādas slimību pazīmēm aizliegts sniegt pakalpojumus, ja patērētājs neuzrāda ārsta izziņu, kas apliecina, ka slimība nav lipīga un pakalpojumus drīkst saņemt. Aizliegts sniegt friziera pakalpojumus patērētājiem, kuriem ir galvas utu apsēstība.

8. Šo noteikumu prasību izpildi kontrolē Veselības inspekcija.

**II. Prasības telpām, to aprīkojumam, un darba piederumiem**

9. Pakalpojumu sniegšanas vietā nodrošina:

9.1. uzgaidāmo telpu vai vietu patērētājam ar garderobes vietu personīgo mantu un virsdrēbju novietošanai;

9.2. telpu vai vietu, kur tiek sniegts pakalpojums;

9.3. darba piederumu, apstrādes telpu vai vietu, kurās izvieto mazgātni ar tekošu auksto un karsto ūdeni, dezinfekcijas aprīkojumu un sterilizācijas iekārtas;

9.4. tualeti, kas paredzēta patērētājiem;

9.5. telpu vai vietu veļas mazgāšanai (ja veļu mazgā pakalpojumu sniegšanas vietā);

9.6. telpu vai vietu tīro darba piederumu uzglabāšanai;

9.7. telpu vai vietu uzkopšanas inventāra uzglabāšanai.

10. Pakalpojumu sniegšanai ierīko centralizētu vai autonomu aukstā un karstā ūdens padevi un sadzīves kanalizācijas sistēmu.

11. Prasības darba telpu mikroklimatam, vēdināšanai, apgaismojumam, darbinieku palīgtelpām un pirmās palīdzības aptieciņai nodrošina atbilstoši normatīvajiem aktiem par darba aizsardzības prasībām darba vietās.

12. Telpu apdarei, aprīkojumam un darba virsmām izmanto viegli kopjamus, dezinficējamus materiālus.

13. Telpā vai vietā, kur tiek sniegts pakalpojums nodrošina:

13.1. atkarībā no pakalpojuma veida regulējamo krēslu vai kosmētisko krēslu (kušeti);

13.2. darba piederumu un kosmētisko līdzekļu galdiņu;

13.3. skapi vai plauktus tīrajai veļai;

13.4. atkritumu tvertni ar vāku un pedāli vāka atvēršanai un atsevišķu, marķētu, neplīstošu, dūrienizturīgu tvertni ar vāku asiem vienreizlietojamiem darba piederumiem;

13.5. ledusskapi kosmētisko līdzekļu uzglabāšanai (ja nepieciešams);

13.6. roku mazgātni, aprīkotu ar šķidrajām ziepēm, dezinfekcijas līdzekli rokām un vienreizējās lietošanas roku susināšanas līdzekļiem;

13.7. ja tiek sniegti frizieru pakalpojumi – mazgātni matu mazgāšanai, skalošanai ar tekošu auksto un karsto ūdeni.

14. Augsta riska skaistumkopšanas pakalpojumus sniedz atsevišķā telpā vai nodalītā vietā bez nepiederošu personu klātbūtnes.

15. Tualetes telpā nodrošina roku mazgātni, tualetes papīru, šķidrās ziepes un vienreizējās lietošanas roku susināšanas līdzekļus.

16. Katra patērētāja apkalpošanai lieto atsevišķu tīras veļas komplektu – vienreizējās lietošanas salvetes, dvieļus, palagus vai auduma dvieļus, palagus.

17. Pakalpojumu sniegšanas vietā ir ne mazāk kā divi darbam sagatavoti darba piederumu komplekti, kuriem atbilstoši darba piederumu iespējamam inficēšanās riskam ir veikta apstrāde saskaņā ar noteikumu 1. pielikumu. Katra patērētāja apkalpošanai izmanto darbam sagatavotus darba piederumus.

18. Vienreizējās lietošanas darba piederumus un citus materiālus atkārtoti neizmanto.

19. Pakalpojumu sniegšanai izmanto tikai tādus darba piederumus, materiālus un kosmētikas līdzekļus, kas atbilst šo noteikumu, normatīvo aktu par skaistumkopšanas un kosmētikas līdzekļu nozarē piemērojamām prasībām un lietošanas mērķim, nerada kaitējumu cilvēka veselībai un ir nodrošinātas ar ražotāja lietošanas instrukciju.

**III. Telpu un to aprīkojuma uzturēšanas kārtība**

20.Pakalpojuma sniedzējs nodrošina, ka pakalpojumu sniegšanas telpas tiek izvietotas, iekārtotas un uzturētas, nodrošinot efektīvu telpu tīrīšanu.

21. Visas telpas un tajās izvietoto aprīkojumu uztur tīrībā un darba kārtībā tajā skaitā nogrieztos matus pēc katra patērētāja apkalpošanas savāc un ievieto atkritumu tvertnē ar vāku. Telpas uzkopj vismaz reizi dienā, izmantojot mazgāšanas un tīrīšanas līdzekļus. Tualetes telpas uzkopj ar atsevišķu uzkopšanas inventāru.

22. Mazgāšanas, tīrīšanas un dezinfekcijas līdzekļus sagatavo un lieto saskaņā ar lietošanas instrukciju.

23. Virsmas, uz kurām ir nokļuvušas asinis un citi bioloģiskie šķidrumi, apstrādā ar dezinfekcijas līdzekli saskaņā ar tā lietošanas instrukcijā noteikto.

24. Kosmētisko krēslu (kušeti) dezinficē pēc katra patērētāja vai pārklāj ar vienreizējās lietošanas vai auduma palagu, kas pilnīgi pārklāj kontakta virsmu un novērš tās kontamināciju, un kuru nomaina pēc katra patērētāja apkalpošanas.

25. Izmantotos vienreizlietojamos darba piederumus, kas bijuši saskarē ar asinīm, citiem bioloģiskajiem šķidrumiem vai ķermeņa audiem, ievieto atkritumu tvertnē ar vāku. Asos vienreizlietojamos priekšmetus (piemēram, šļirču adatas, žiletes) uzreiz pēc lietošanas ievieto atsevišķā šim nolūkam paredzētā marķētā, aizvākojamā, neplīstošā, dūrienizturīgā konteinerā. Konteinera saturu nodod iznīcināšanai, tiklīdz tas ir aizpildīts par trīs ceturtdaļām. Pakalpojuma sniedzējs nodrošina atkritumu savākšanu atbilstoši normatīvajos aktos par atkritumu apsaimniekošanu noteiktajam.

26. Lietoto veļu savāc un līdz mazgāšanai uzglabā atsevišķā maisā vai aizvākojamā tvertnē.

27. Veļu mazgā automātiskajā veļas mazgāšanas mašīnā, vismaz 60 °C temperatūrā. Gadījumā, ja veļa ir piesārņota ar asinīm vai citiem bioloģiskiem šķidrumiem, nodrošina veļas mazgāšanu ar dezinficējošiem mazgāšanas līdzekļiem.

28. Pakalpojuma sniedzējs novērš veļas piesārņošanu mazgāšanas, dezinfekcijas, transportēšanas un uzglabāšanas laikā.

**IV. Prasības personāla higiēnai**

29. Pakalpojuma sniedzējs ievēro personīgo higiēnu, izmanto veicamā darba specifikai atbilstošu tīru darba apģērbu un maiņas apavus.

30. Pakalpojuma sniedzējs nodrošina roku apstrādi:

30.1. pirms tiešas saskares ar patērētāju (pirms pakalpojuma sniegšanas);

30.2. pirms darba piederumu sagatavošanas pakalpojumu sniegšanai;

30.3. pēc saskares ar patērētāja asinīm vai citiem bioloģiskiem šķidrumiem;

30.4. pēc saskares ar izmantotajiem darba piederumiem un aprīkojumu;

30.5. pēc saskares ar patērētāju, neatkarīgi no cimdu lietošanas (pēc pakalpojumu sniegšanas);

30.6. pēc saskares ar citiem priekšmetiem (izņemot darba piederumus un iekārtas) pakalpojumu sniegšanas laikā.

31. Roku apstrādi veic, rokas mazgājot ar šķidrajām ziepēm un ūdeni vai dezinficējot ar spirtu saturošu līdzekli, neatkarīgi no cimdu lietošanas.

32. Tīrus nesterilus vienreizlietojamos cimdus pakalpojuma sniedzējs lieto, ja:

32.1. paredzētas procedūras, kuru laikā iespējams kontakts ar bojātu ādu, asinīm un citiem bioloģiskajiem šķidrumiem;

32.2. iespējama saskare ar darba piederumiem vai aprīkojumu, kuri ir bijuši saskarē ar patērētāja asinīm vai citiem bioloģiskiem šķidrumiem.

33. Tīrus nesterilus vienreizlietojamos cimdus maina:

33.1. pēc katra patērētāja apkalpošanas, bet ja nepieciešams, arī vairākas reizes viena un tā paša patērētāja apkalpošanas laikā;

33.2. ja cimdi ir bojāti;

33.3. pirms pieskaršanās tīrām virsmām, ja ir aizdomas, ka cimdi ir netīri.

34. Izturīgos daudzreizlietojamos cimdus vai nesterilus vienreizlietojamos cimdus lieto:

34.1. mazgājot un tīrot darba piederumus un virsmas (piemēram, grīdas, sienas, mēbeles);

34.2. vācot un pārvadājot (transportējot) atkritumus un netīro veļu.

**V. Prasības pakalpojuma sniegšanai - ādas antiseptikas nodrošināšanai un individuālajiem aizsardzības līdzekļiem**

35. Pakalpojuma sniedzējs, sniedzot skaistumkopšanas pakalpojumus, ievēro aseptikas principus (piesārņojuma novēršanas un kontroles principi, ko pielieto, lai ierobežotu patogēno mikroorganismu klātbūtni skaistumkopšanas procedūru laikā) procedūru veikšanā.

36. Pakalpojuma sniedzējs pirms augsta riska skaistumkopšanas pakalpojuma notīra patērētāja ādu un dezinficē ar ādas dezinfekcijas līdzekli.

37. Ja, sniedzot pakalpojumu, tiek traumēta āda, lieto vienreizējas lietošanas sterilus materiālus un pārsējus, kā arī antiseptiskus un asiņošanu apturošus līdzekļus.

38. Ja, sniedzot pakalpojumu, pastāv šķidrumu pilienu vai putekļu (nagu pulēšana) aerogēnas izplatīšanās risks, pakalpojuma sniedzējs lieto sejas, acu un elpceļu individuālos aizsardzības līdzekļus – aizsargmaskas, respiratorus vai brilles.

**VI. Prasības mobilo skaistumkopšanas pakalpojumu sniedzējiem, to pakalpojumu sniegšanai, aprīkojumam, darba piederumiem**

39. Šo noteikumu I. nodaļā, 9.3., 9.6. apakšpunktā, 16., 17., 18., 19., 22., 23., 24., 25., 26., 27., 28. punktā, IV. nodaļā, 35., 37., 38. punktā, VII. un VIII. nodaļā un minētās prasības attiecas arī uz skaistumkopšanas pakalpojuma, kas tiek sniegts ārpus pakalpojuma sniegšanai paredzētām un speciāli šim mērķim iekārtotām telpām, tajā skaitā, savā vai patērētāja dzīvesvietā (turpmāk – mobilais pakalpojums) sniedzēju.

40. Mobilā pakalpojuma sniedzējs nesniedz augsta riska skaistumkopšanas pakalpojumus.

41. Mobilā pakalpojuma sniedzējam ir pienākums pirms pakalpojuma sniegšanas izvērtēt vai telpa, vai vieta, kur tiek sniegts pakalpojums, ir piemērota mobilo pakalpojumu sniegšanai:

41.1. telpa vai vieta pirms pakalpojumu sniegšanas ir tīrīta;

41.2. ir pieejama darba virsma, kas ir dezinficējama;

41.3. telpā vai vietā nenotiek smēķēšana;

41.4. telpā vai vietā ir pakalpojuma sniegšanai pietiekams apgaismojums un ventilācija.

42. Sniedzot mobilo pakalpojumu, pakalpojuma sniedzējs nodrošina darba piederumu komplektu drošu uzglabāšanu un nogādāšanu līdz patērētājam, atbilstoši šo noteikumu 1. pielikumā noteiktajai inficēšanās riska pakāpei, slēgtās marķētās tvertnēs, kā arī nodrošina izmantoto darba piederumu drošu uzglabāšanu un nogādāšanu uz dezinfekcijas vai sterilizācijas vietu, nepieļaujot vides piesārņošanu.

**VII. Darba piederumu uzturēšanas, dezinfekcijas un sterilizācijas kārtība**

43. Pakalpojuma sniedzējs izstrādā plānu aprīkojuma un darba piederumu tīrīšanai, dezinfekcijai un sterilizācijai saskaņā ar šo noteikumu 1. un 2. pielikumu.

44. Pakalpojuma sniedzējs nodrošina daudzreizējās lietošanas darba piederumu apstrādi saskaņā ar šo noteikumu 43. punktā minēto tīrīšanas, dezinfekcijas un sterilizācijas plānu.

45. Pakalpojuma sniedzējs ultravioletā starojuma iekārtas neizmanto darba piederumu sterilizācijai, bet izmanto tikai sasniegtā dezinfekcijas līmeņa saglabāšanai.

46. Pakalpojuma sniedzējs darba piederumu sterilizāciju nodrošina, ievērojot sterilizācijas iekārtas lietošanas instrukcijā noteikto sterilizācijas režīmu un darba piederumu ražotāja instrukciju. Pakalpojumu sniedzējs izvēlas tādas sterilizācijas metodes, kas nodrošina vīrusu (hepatīta B, C, HIV), sēnīšu, baktēriju (piemēram, tuberkulozes ierosinātāja) un to sporu iznīcināšanu t.i. izmantojot piesātināta ūdens tvaika sterilizāciju (autoklavēšana) vai karstā gaisa sterilizāciju.

47. Pakalpojuma sniedzējs ultraskaņas iekārtas neizmanto darba piederumu sterilizācijai.

48. Pakalpojuma sniedzējs dezinficētos un sterilizētos darba piederumus uzglabā atsevišķi no lietotajiem, nodrošinot, lai nenotiktu tīro darba piederumu saskare ar izmantotajiem darba piederumiem.

49. Pakalpojuma sniedzējs sterilos darba piederumus neuzglabā tiešā saules gaismā vai sildierīču tuvumā.

50. Pakalpojuma sniedzējs regulāri nodrošina uzskaiti par daudzreizējās lietošanas darba piederumu dezinfekciju un sterilizāciju. Veicot uzskaiti par dezinfekciju, norāda datumu, cikla veidu un laiku, kad veikta darba piederumu dezinfekcija. Veicot uzskaiti par sterilizāciju, tajā skaitā uz iepakojuma, norāda datumu, cikla veidu un laiku, kad veikta darba piederumu sterilizācija. Pakalpojuma sniedzējs veic sterilizatora darbības kvalitātes kontroli atbilstoši iekārtas ražotāja prasībām un to dokumentē.

**VIII. Prasības pakalpojuma sniedzēja kvalifikācijai**

51. Pakalpojuma sniedzējam, kas nodarbojas ar skaistumkopšanas pakalpojumu sniegšanu, ir atbilstošas zināšanas par higiēnas, dezinfekcijas un sterilizācijas prasībām skaistumkopšanas pakalpojumu sniegšanai.

52. Pakalpojuma sniedzējs, kuram nav akreditētas profesionālās izglītības programmas skaistumkopšanā apguvi apliecinoša, valstī atzīta izglītības dokumenta  – diploma vai kvalifikācijas apliecības par profesionālo vidējo vai I. līmeņa augstāko izglītību kosmetoloģijā, un kas nav sertificēta ārstniecības persona, ir apguvis izglītības programmu „Skaistumkopšanas pakalpojumu sniegšanai noteiktās minimālās higiēnas prasības”, atbilstoši šo noteikumu 3. pielikumā noteiktajai apmācību programmai.

53. Pēc apmācību programmas apguves personai tiek izsniegta apliecība, ko atbilstoši šo noteikumu [4. pielikumam](http://likumi.lv/ta/id/273895-noteikumi-par-higienas-prasibam-tetovesanas-un-pirsinga-pakalpojumu-sniegsanai-un-specialajam-prasibam-tetovesanas-lidzekliem#piel2) (turpmāk – apliecība) izsniedz apmācīttiesīgs komersants.

54. Šo noteikumu 3. pielikumā noteikto apmācību programmu ir tiesīga pasniegt persona, kas:

54.1. ir ieguvusi pirmā līmeņa profesionālo augstāko izglītību skaistumkopšanas jomā;

54.2. ir ieguvusi 1. līmeņa profesionālo augstāko izglītību vai profesionālo bakalaura grādu māszinībās vai ārstniecībā, vai 2. līmeņa profesionālo augstāko izglītību medicīnā un pēdējo piecu gadu laikā ir vismaz divu gadu darba pieredze skaistumkopšanas pakalpojumu sniegšanas jomā.

55. Apliecība ir derīga piecus gadus no tās izsniegšanas dienas. Apliecību atkārtoti izsniedz pēc apmācību programmas atkārtotas apgūšanas.

56. Apmācīttiesīgs komersants veic uzskaiti par apmācībām, kas veiktas atbilstoši šo noteikumu 3. pielikumā noteiktajai apmācību programmai. Uzskaites dokumentus glabā 10 gadus, un tajos ietver šādu informāciju:

56.1. par apmācību programmu – mācību tēmas, stundu skaits, pasniedzēja vārds, uzvārds un paraksts, apmācību dalībnieka vārds, uzvārds un paraksts;

56.2. par apmācītajām personām – vārds, uzvārds, izsniegtās apliecības numurs un datums.

**IX. Noslēguma jautājumi**

57. Atzīt par spēku zaudējušiem Ministru kabineta 2001. gada 16. janvāra noteikumus Nr.22 „Noteikumi par higiēnas prasībām kosmētiskajiem kabinetiem” (Latvijas Vēstnesis 2001, 11.nr., 2008, 57.nr., 2013, 223.nr.) un Ministru kabineta 2009. gada 27. janvāra noteikumus Nr.71 „Noteikumi par higiēnas prasībām frizētavām” (Latvijas Vēstnesis 2009, 17.nr., 2012, 62.nr.).

58. Šo noteikumu 45. un 50. punkts stājas spēkā no 2019. gada 1.oktobra.

59. Noteikumi stājas spēkā ar 2018. gada 1.oktobri.

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretārs Aivars Lapiņš